Rúmlega sjötíu hreindýratarfar hafa veiðst það sem af er veiðitímabilinu sem hófst 15. júlí. Þórhallur Borgarsson er varaformaður Félags leiðsögumanna með hreindýraveiðum.
Þetta er bara búið að ganga svona svipað og venjulega. Eins og venjulega fyrsta daginn þá kemur einhver hópur af mönnum sem vill vera fyrstur og síðan hefur þetta verið bara svona rólegheit. Þetta er náttúrulega bara tarfaveiðin sem er byrjuð, hún byrjar 15 júlí og stendur til 1. ágúst, þá koma beljuveiðarnar inn í þetta.
Þórhallur segir eitthvað búið að fara á flest veiðisvæðin en þoka hafi sett strik í reikninginn sums staðar þessa fyrstu viku.
Heildarveiðikvótinn í ár er 1021 dýr, 475 tarfar og 546 kýr. Það er örlítill samdráttur frá því í fyrra. Skarphéðinn Þórisson hjá Náttúrustofu Austurlands segir að hreindýrum hafi fækkað í kringum Snæfell. Ástæður þess séu ekki alveg ljósar en dýrin virðist leita meira niður á firði. Leiðsögumenn lögðu til að veiðikvóti á svæðinu yrði dreginn saman í ár.
Við höfum tekið eftir því undanfarin ár að það er fækkun í svokallaðri Snæfellsjörð inn við Snæfell á veiðisvæði tvö. Og við lögðum til núna fyrir þessa kvótasetningu minkun á kvóta miðað við fyrstu tillögur og hefðum í raun og veru viljað sjá meiri minkun því að hjörðin þar er orðin lítil.